Pakostov

Pakostov je obec na Slovensku v okrese Humenné. 

 Polohopis 
Obec leží v severnej časti okresu Humenné, 26 km na SZ od okresného mesta v krásnom lesnom prostredí .

 Podnebie  
Obec spadá do mierneho pásma s vnútrozemskou klímou. Zrážky sa po celý rok pohybujú okolo 7 mm. Vetry majú zväčša západné až severné prúdenie. 

 Vodstvo  
Osou doliny je rieka Oľka.

 Flóra a fauna  
Z kvetín sa vyskytuje pľúcnik lekársky, veternica hájna, prvosienka jarná,  kostihoj srdcovitý, zubačka žľaznatá, rumanček, šafran, materina dúška, sedmokrásky, snežienky a iné .

V okolitých lesoch prevládajú bukové, hrabové a brezové porasty, dub, lieska,   jelša, osika, smrek, borovica a hrab.

V lesoch sa vyskytujú skoro všetky druhy našej zveri ako jeleň, srna, diviak, vlk, líška, zajac, kuna, jež, rys, jazvec a z vtákov sova obyčajná, jastrab, bažanty, jarabice, vrana obyčajná, ďateľ, krkavec čierny, hrdlička, drozd, kuvik, a pod. Z plazov sa tu vyskytuje užovka, vretenica obyčajná a viaceré druhy jašteríc. V močiaroch sa vyskytuje ropucha zelená a rosnička zelená.

 Dejiny 
Pakostov v čase 2. svetovej vojny vznikol zlúčením dvoch obcí:
Petroviec - 1 pís. zmienka bola z roku 1408.
Pakostova - 1 pís. zmienka bola z roku 1453.
Do 50-tych rokov 20 storočia obyvatelia pracovali väčšinou v poľnohospodárstve a v lesoch, neskôr aj v priemyselných podnikoch okolitých miest.  Najtuhšia zima bola v roku 1929 keď vymrzlo zasiate obilie. Aj to prispelo k  veľkému nedostatku potravín.

Veľký požiar v Pakostove zaznamenali 9. mája 1935. Druhý požiar vznikol 11. mája 1936. Vinník oboch veľkých požiarov sa nikdy nenašiel.

Obec bola v novembri 1944 vypálená nemeckými vojakmi, za pomoc poskytnutú obyvateľmi obce partizánom. Zhorelo 25 domov.

 Odievanie 
Ľudový odev sa udržal veľmi dlho. Ženský odev pozostával z dlhej košele z domáceho plátna, siahajúcej po kolená. Na košeľu sa obliekala sukňa tiež z domáceho plátna. Ďalšia sukňa  bola už z kúpeného plátna. Vpredu sa nosila zástera tzv. „fartuch“. Neskôr sa rozdelila na dve súčasti odevu a to na spodničku tzv. „podolok“ a na hornú časť, ktorá sa nazývala „oplečko“. Inú spodnú bielizeň ženy ani dievčatá nepoznali. Na oplečko si obliekali lajbliky a blúzky. Vlasy si ženy upravovali začesaním dozadu a zapletením do vrkoča. Vydaté ženy nosili na hlave šatku a tzv. „mičodu“ , čo bol kus tvrdšieho papiera, pripevneného vo vlasoch a upevneného šatkou.

Základnou súčasťou odevu mužov bola košeľa , ktorú šili z ľanového plátna. Rukávy boli z jednej šírky plátna  a to od pleca až po zápästie. Golier bol úzky a zväzoval sa šnúrkou. V nezmenenej forme sa dlho uchovali nohavice, spodky tzv. „gače“.

 Školstvo 
Reformou Márie Terézie v oblasti školstva bola zavedená školská dochádzka pre deti od šiesteho do dvanásteho roku. Deti sa učili v  škole čítať, písať a počítať. Písalo sa na tabuľku tzv. "grifíkom". Tabuľka mala rozmery 15x20 cm, drevený rámček okolo a zotierala sa handričkou. Deti do školy nosili aj polienka - dve drevá na kúrenie. Prvý záznam o existencii školy v Pakostove je z roku 1857. Po roku 1918 sa na škole v Pakostove začalo vyučovať po slovensky. Cirkevná škola bola zmenená na štátnu.

 Kultúra a zaujímavosti  
 Pamiatky 
 Mohylník, archeologická lokalita pochádzajúca z obdobia eneolitu. Lokalita nebola doposiaľ skúmaná.  

 Gréckokatolícky Chrám ochrany presvätej Bohorodičky, jednoloďová barokovo-klasicistická stavba s polkruhovým ukončením presbytéria a predstavanou vežou, z roku 1850. Obnovou prešiel v roku 1925. Zariadenie chrámu je novodobé. Fasády s nárožným zaoblením sú členené lizénami a polkruhovo ukončenými oknami so šambránami. Veža s nárožným zaoblením a pilastrami je ukončená barokovou helmicou s laternou.

 Rímskokatolícky Kostol nanebovstúpenia Pána, jednoloďová tradicionalistická stavba s polygonálnym ukončením presbytéria a vežou tvoriacou súčasť jej hmoty, pravdepodobne z rokov 30. rokov 20. storočia. Fasády kostola sú členené lizénami a pravouhlo ukončenými oknami so šambránami. Plochy fasády majú štruktúrovanú omietku, v kontraste s reliéfnymi prvkami. Na severnej fasáde je nika so sochou Madony. Veža s lizénami je ukončená zvonovitou helmicou.

 Hospodárstvo a infraštruktúra  
 Poľnohospodárstvo 
Na pozemkoch Pakostova  sa pestuje raž, jačmeň, ovos, pšenica, zemiaky, fazuľa, repa, konope, ľan, bob, pohanka-tatarka a záhradná zelenina. 

 Referencie 

 Iné projekty 

 Externé odkazy 



Kategória:Obce okresu Humenné
Kategória:Obce vypálené počas druhej svetovej vojny na Slovensku